天柱
作者：謝章
朝代：宋

paragraphs: 鶑花婉娩天，晴空落紅雨。
千里賦遠遊，山水無重數。
武夷天下甲，清絕多奇趣。
名峯三十六，一一拱天柱。
隔岸分西東，回首時一顧。
孤高自特立，不肯相朋附。
溪流走其下，縈紆溢清泚。
荒煙鎖寒碧，晴嵐滴空翠。
曲曲深復深，行行止且止。
時聞欵乃歌，恍入桃源路。
山禽相應答，嶺雲自吞吐。
此境非人寰，蔚爲神仙所。
我欲深窮□，白鷗沒星渚。